August 2004

August 2004, sündmuste kroonika

1. august 2004
Paraguay pealinnas Asunciónis algas keskpäeval kohaliku aja järgi ühes kaubanduskeskuses (Ycua Bolanos) tulekahju, milles hukkus vähemalt 464 inimest ja vigastada veel 300 inimest. Tulekahju sai arvatavasti alguse gaasiplahvatusest. Hoone täitus suitsuga. Vahelaed langesid sisse. Turvamehed olevat rüüstamise kartuses uksed lukustanud, nii et inimesed pidid aknast välja hüppama. Et kiirabiautosid ei jätkunud, pidi politsei kannatanud haiglasse viima veoautodega. 
Praha kesklinnas Püha Václavi väljaku lähedal kasiino Royal Casino juures plahvatas kell 12.30 kohaliku aja järgi autost visatud käsigranaat, mis sattus seisva auto alla. Vähemalt 18 inimest (nende seas viis turisti Suurbritanniast, üks Iirimaalt, üks Saksamaalt ja üks Slovakkiast) sai vigastada. Arvati, et tegemist on kurjategijate jõukude vahelise arveteklaarimisega. 
Varahommikul Iraagi linna Mosuli politseijaoskonna juures plahvatas autopomm. Veoauto sisenes suurel kiirusel keelualasse. Politsei avas tule, auto peatus ja plahvatas. Surma sai vähemalt 5 inimest (sealhulgas kaks Iraagi tsiviilisikut ja kaks Iraagi politseinikku) ja vigastada veel vähemalt 50 inimest. Enamik kannatanutest olid politseinikud.
Iraagi pealinnas Bagdadis ja Mosuli linnas plahvatasid kirikute juures pommid. Surma sai kokku vähemalt 15 inimest ja kümneid inimesi sai vigastada. Esimene plahvatus oli autopommi plahvatus armeenia kiriku juures õhtuteenistuse ajal. 10 minuti pärast toimus teine plahvatus süüria katoliku kiriku juures umbes 400 m eemal. Pealinnas toimus veel kaks plahvatus. Kõige rohkem inimesi (vähemalt 8) sai surma ühe Bagdadi lõunaosa kiriku juures. Umbes samal ajal toimus arvatavasti autopommi plahvatus Mosulis. Üks inimene sai surma ja mitu inimest haavata. 
Varssavis tähistati Varssavi ülestõusu alguse 60. aastapäeva. Kell 17 kohaliku aja järgi, kellaajal, mil ülestõus algas, oli leinaseisak. Järgnes marss ja pärgade paneku tseremoonia, millest võtsid osa ka USA riigisekretär Colin Powell ja Suurbritannia asevälisminister John Prescott ning teised Teise maailmasõja aegsete liitlasriikide esindajad. Järgnes kontsert ülestõusu ohvrite mälestuseks. Tseremooniatel viibis esmakordselt ka Saksamaa liidukantsler, Gerhard Schröder.

13. august 2004
Ateenas avati 2004. aasta suveolümpiamängud.
Iraagi mässulise šiiidi vaimuliku Muqtada al-Sadri abid teatasid, et ta on saanud An-Najafis toimunud lahingutes haavata; valitsus lükkas selle ümber.

15. august 2004
Venezuela president Hugo Chávez võitis tagasikutsumisreferendumi.

16. august 2004
NASA teatas, et kosmoseaparaat Cassini-Huygens avastas kaks uut Saturni kaaslast. Neile anti esialgsed nimed S/2004 S1 ja S/2004 S2.

17. august 2004
Serbia parlament kiitis heaks uue vapi ja hümni.

20. august 2004
Indrek Pertelson võitis 2004. aasta suveolümpiamängudel judos kaalukategoorias üle 100 kg pronksmedali.

21. august 2004
Jüri Jaanson võitis 2004. aasta suveolümpiamängudel sõudmise ühepaadil hõbemedali.

23. august 2004
Aleksander Tammert võitis 2004. aasta suveolümpiamängudel kettaheites pronksmedali.

 2004-08